La disposició addicional segona de la Llei 12/2004, de 27 de desembre, de mesures financeres, va regular l'obligació dels notaris amb destinació a Catalunya de trametre per via telemàtica, juntament amb la còpia de les escriptures que autoritzen, una declaració informativa notarial dels elements bàsics de les escriptures esmentades, de conformitat amb el que disposa la legislació notarial.
El Decret 648/2006, de 27 de desembre, va establir el procediment de tramesa telemàtica d'informació sobre les dades de transcendència tributària de determinats documents autoritzats a les notaries de Catalunya.
En desenvolupament d'aquesta norma es va aprovar l'Ordre ECF/597/2006, de 28 de desembre, que determinava l'abast i el contingut de la declaració informativa resum de les escriptures públiques.
Posteriorment, les ordres ECF/50/2007, de 23 de febrer, i ECF/139/2009, de 17 de març, van actualitzar el contingut d'aquesta declaració.
Resulta convenient regular de nou el contingut i l'abast d'aquesta declaració informativa notarial a fi d'incorporar les operacions subjectes a l'impost sobre successions i donacions, que no figuraven en les anteriors regulacions d'aquesta obligació de tramesa d'informació, i preveure l'adaptació del contingut de la declaració a la contínua evolució dels desenvolupaments informàtics, que permeten obtenir cada vegada més informació i de manera més segura.
L'Agència Tributaria de Catalunya es troba immersa en un procés continu de modernització, incorporant les més noves tecnologies en l'àmbit de la gestió tributària.
Amb la voluntat de facilitar el compliment de les obligacions tributàries, es considera oportú ampliar l'abast de la presentació per via telemàtica de les autoliquidacions de l'impost sobre successions i donacions a les operacions de donacions.
Amb aquesta finalitat, es preveu que quan l'Administració tributària disposi de la declaració informativa resum de l'escriptura pública referent a la donació, l'autoliquidació corresponent es pugui presentar per via telemàtica.
Aprovació de l'abast i del contingut de la declaració informativa resum de l'escriptura pública
1.1 La declaració informativa resum de l'escriptura pública s'ha de referir als fets imposables corresponents a l'impost sobre transmissions patrimonials i actes jurídics documentats i a l'impost sobre successions i donacions.
1.2 La declaració informativa resum de l'escriptura pública ha de contenir, com a mínim:
a) Les dades identificatives del document a què fa referència.
b) Les dades identificatives de totes les persones que intervenen en el document a què fa referència.
c) Les dades identificatives de tots els béns i operacions amb transcendència tributària, en relació amb els impostos esmentats a l'apartat 1.1, inclosos en el document a què fa referència.
1.3 El disseny lògic del fitxer que compon la declaració informativa resum de l'escriptura pública és el que en cada moment determina l'entitat notarial certificadora del Consell General del Notariat.
Condicions de la tramesa de la declaració informativa resum de l'escriptura pública
2.1 La tramesa de la declaració informativa resum s'ha de realitzar a través de l'entitat notarial certificadora del Consell General del Notariat, i la signatura digital del servidor en què es realitza la transacció ha de quedar enregistrada en el sistema informàtic de l'Agència Tributària de Catalunya.
2.2 No es poden acceptar presentacions de declaracions informatives resum realitzades per mitjans diferents al que s'estableix a l'apartat 2.1, llevat que hi hagi una autorització expressa del director o directora de l'Agència Tributària de Catalunya.
2.3 El sistema informàtic de l'Agència Tributària de Catalunya ha d'acusar rebut de la declaració informativa resum tramesa, i ha d'incloure el codi de recepció en la mateixa declaració.
2.4 En el cas de declaracions informatives resum que en modifiquen o substitueixen d'altres presentades amb anterioritat, el sistema informàtic ha de garantir l'existència de totes les declaracions presentades, si bé les transaccions telemàtiques s'han de realitzar tenint en compte les dades incloses a la darrera declaració presentada.
Modificació de l'article 14.3 de l'Ordre ECO/330/2011, de 30 de novembre, per la qual s'aproven els models d'autoliquidació dels tributs gestionats per l'Agència Tributària de Catalunya.
Es modifica l'article 14.3 de l'Ordre ECO/330/2011, de 30 de novembre, per la qual s'aproven els models d'autoliquidació dels tributs gestionats per l'Agència Tributària de Catalunya, que resta redactat de la manera següent:
Les autoliquidacions de l'impost sobre successions i donacions, modalitat donacions, confeccionades mitjançant el programa d'ajuda o mitjançant altres sistemes automatitzats que l'Agència Tributària de Catalunya posi a disposició de col·laboradors socials en l'aplicació dels tributs amb els quals s'hagi signat convenis de col·laboració per a la presentació de declaracions en nom de tercers, es podran presentar i pagar telemàticament a través de l'Oficina Virtual de l'Agència Tributària de Catalunya, sempre que prèviament el notari hagi tramès la declaració informativa resum de les escriptures públiques que contingui la donació, de conformitat amb el que estableix el Decret 648/2006, de 27 de setembre, i la normativa que el desenvolupa.
No obstant això, quan per autoliquidar l'impost sobre successions y donacions, modalitat donacions, no s'opti per la presentació i pagament telemàtics, el model 651 s'ha de presentar a la delegació territorial de l'Agència Tributaria de Catalunya o a l'oficina liquidadora de districte hipotecari competent, previ pagament en una entitat financera col·laboradora en el cobrament dels tributs gestionats per la Generalitat de Catalunya."
A l'entrada en vigor d'aquesta Ordre es deroguen:
a) L'Ordre ECF/597/2006, de 28 de desembre, per la qual es determina el contingut de la declaració informativa resum de les escriptures públiques i el procediment per a la seva tramesa telemàtica.
b) L'article 2 de l'Ordre ECF/50/2007, de 23 de febrer, per la qual es modifiquen l'Ordre ECF/109/2005, de 18 de març, per la qual s'aproven els models 600, 610, 611, 615, 616 i 630, de l'impost sobre transmissions patrimonials i actes jurídics documentats, i es fixa la quota de la taxa que grava el subministrament del model 620 en suport paper, i l'Ordre ECF/597/2006, de 28 de desembre, per la qual es determina el contingut de la declaració informativa resum de les escriptures públiques i el procediment per a la seva tramesa telemàtica.
c) L'Ordre ECF/139/2009, de 17 de març, per la qual es modifica l'Ordre ECF/597/2006, de 28 de desembre, per la qual es determina el contingut de la declaració informativa resum de les escriptures públiques i el procediment per a la seva tramesa telemàtica.